
Батыс Қазақстан облысының жоспарлы кезеңге арналған әлеуметтік-экономикалық даму болжамы Қазақстан Республикасы Бюджет кодексінің 51-бабы 6-тармағына сәйкес әзірленеді. Болжам облыс әкімдігінің ресми интернет-ресурсында, оның ішінде ашық бюджеттер интернет-порталына орналастырылады.
Әлеуметтік-экономикалық даму болжамын, оның ішінде облыстың, республикалық маңызы бар қаланың, астананың әлеуметтік-экономикалық даму болжамын әзірлеу қағидалары, мерзімдері және бөлімдерінің құрылымы Қазақстан Республикасы Премьер-Министрінің орынбасары – Ұлттық экономика министрінің 2025 жылғы 27 мамырдағы № 35 бұйрығымен мақұлданған.
Ел мен өңірлердің әлеуметтік-экономикалық дамуының негізгі көрсеткіштерін бесжылдық кезеңге болжау әдістемесі Қазақстан Республикасы Ұлттық экономика министрінің 2021 жылғы 22 қаңтардағы № 10 бұйрығымен мақұлданған.
Батыс Қазақстан облысының 2027 – 2029 жылдарға арналған әлеуметтік-экономикалық даму болжамын облыстың жергілікті атқарушы органдарының қатысуымен Батыс Қазақстан облысының стратегия және экономикалық даму басқармасы әзірледі, Батыс Қазақстан облысының бюджет комиссиясы қарады және Батыс Қазақстан облысының әкімдігі мақұлдады.
Қағидалардың 31-тармағына сәйкес осы Болжамға аудандардың және облыстық маңызы бар Орал қаласының әлеуметтік-экономикалық даму көрсеткіштері енгізілді.
Әлеуметтік-экономикалық даму болжамында келесі аббревиатуралар пайдаланылады:

1-бөлім. 2025 жылғы облыстың әлеуметтік-экономикалық даму қорытындылары және салық-бюджет саясатының негізгі бағыттарын іске асыру
1.1. Облыстың 2025 жылғы әлеуметтік-экономикалық дамуы
2025 жылы облыс экономикасы сыртқы белгісіздіктің жоғары деңгейі мен экспорттық бағыттардағы логистикалық шектеулер жағдайында дамыды. Республика бойынша экономиканың өсімі 6,5 % болды.
Облыстың ЖӨӨ көлемі — 4 984,7 млрд. теңге, нақты өсімі 2,0 %. Жан басына шаққандағы ЖӨӨ 13 734,4 АҚШ долларын құрады, бұл республика өңірлері арасында тоғызыншы орын (республика бойынша — 15 006,4 АҚШ доллары).
ЖӨӨ құрылымы шикізаттық бағытын сақтады: өнеркәсіп — 45,7%, сауда — 11,7%, құрылыс — 6,9%, көлік және қоймалау — 4,4%, ауыл, орман және балық шаруашылығы — 4,1%, ақпарат және байланыс — 0,6%. Шағын және орта кәсіпкерліктің ЖҚҚ 2025 жылдың тоғыз айында 1 232,8 млрд. теңге болды, оның ЖӨӨ-дегі үлесі — 35,2 %.
Өнеркәсіп. Өнеркәсіп өнімінің көлемі — 3 541,1 млрд. теңге, НКИ 101,2 %; ЖҚҚ — 2 278,3 млрд. теңге, индексі 101,4 %.
Тау-кен өндіру өнеркәсібі және карьерлерді қазу бойынша — 3 041,7 млрд. теңге немесе өнеркәсіп өнімінің 85,9 %, НКИ — 100,3 %. Газ конденсатымен бірге мұнай өндіру 12 660,2 мың тонна (2024 жылға 100,3 %), табиғи газ өндіру 25 819,5 млн текше метр (105,8 %) болды. Өндірудің негізгі көлемі Қарашығанақ мұнай-газ конденсаты кен орнына тиесілі.
Өңдеу өнеркәсібінің көлемі — 383,1 млрд. теңге, НКИ 114,5 % (негізгі салалар арасындағы ең жоғары қарқын), ЖҚҚ — 255,5 млрд. теңге. Құрылымда тамақ өнімдерін өндіру (83,0 млрд. теңге), кокс және мұнай өңдеу өнімдері (50,0 млрд. теңге), машина жасау (45,3 млрд. теңге), металлургия және дайын металл бұйымдары (23,5 млрд. теңге), өзге де металл емес минералды өнім (23,2 млрд. теңге) басым.
Электр энергиясымен, газбен, бумен және ыстық сумен жабдықтау — 99,9 млрд. теңге (индексі 90,9 %), сумен жабдықтау және қалдықтармен жұмыс істеу — 16,3 млрд. теңге (95,1 %).
Ауыл шаруашылығы. Жалпы өнім шығарылымы — 324,5 млрд. теңге, НКИ 103,3 %, оның ішінде өсімдік шаруашылығы 105,0 %, мал шаруашылығы 102,3 %. Егіс алқабы — 638,2 мың га: дәнді дақылдар 290,8 мың га (45,6 %), майлы дақылдар 139,3 мың га (21,8 %), мал азықтық дақылдар 203,9 мың га (32,0 %). Гектарынан 11,5 центнер өнімділікпен 308,3 мың тонна дән бастырылды, 114,0 мың тонна майлы дақыл, 38,2 мың тонна картоп, 27,2 мың тонна көкөніс, 21,6 мың тонна бақша өнімі жиналды.
2026 жылғы 1 қаңтардағы жағдай бойынша ірі қара мал — 1 023,8 мың бас (110,7 %), құс — 1 240,0 мың (111,5 %), жылқы — 329,9 мың (106,5 %), қой — 1 222,8 мың (103,9 %). Тірі салмақта 106,2 мың тонна ет (102,3 %), 214,2 мың тонна сүт (102,8 %), 133,9 млн дана жұмыртқа (94,0 %) өндірілді. Қыстау қажеттілігінің 103,8 %-ы, яғни 2 403,4 мың тонна шөп дайындалды.
Құрылыс. Құрылыс жұмыстарының көлемі — 383,7 млрд. теңге (индексі 112,3 %), 642,4 мың шаршы метр тұрғын үй пайдалануға берілді (100,8 %).
Сауда. Бөлшек сауда — 726,4 млрд. теңге (индексі 116,9 %), көтерме сауда — 814,1 млрд. теңге (101,7 %), саланың ЖҚҚ — 582,8 млрд. теңге, өсімі 7,0 %.
Көлік және қоймалау. Саланың 2025 жылғы жалпы көлем индексі — 99,3 %, ЖҚҚ — 218,6 млрд. теңге. Жүк сегментіндегі оң серпінге қарамастан төмендеу жолаушылар тасымалының 62 648,61 мың адамға, яғни 2024 жылға 90,9 %-ға дейін қысқаруымен түсіндіріледі. Бұл ретте, жүк тасымалы 36 699,6 мың тонна (109,6 %), жүк айналымы — 11 624,3 млн тонна-километр (105,6 %), жолаушылар айналымы — 4 397,4 млн жолаушы-километр (122,2 %) болды.
Ақпарат және байланыс. ЖҚҚ — 29,6 млрд. теңге, нақты көлем индексі 98,6%.
Инвестициялар. Негізгі капиталға салынған инвестициялар көлемі — 893,4 млрд. теңге (индексі 116,2 %), жеке инвестициялар — 700,8 млрд. теңге немесе жалпы көлемнің 78,4 %, өсімі 19,6 %.
Салалық бөліністе: өнеркәсіп — 433,8 млрд. теңге (102,9 %), оның ішінде тау-кен өндіру — 311,1 млрд. (85,0 %) және өңдеу — 58,0 млрд. (4,0 есе өсім); көлік және қоймалау — 158,1 млрд. (161,1 %); жылжымайтын мүлікпен жасалатын операциялар — 106,6 млрд. (109,2 %); ауыл шаруашылығы — 53,3 млрд. (2,0 есе өсім); білім беру — 44,3 млрд. (136,6 %); сумен жабдықтау және қалдықтармен жұмыс істеу — 37,9 млрд. (2,5 есе өсім).
Тікелей шетелдік инвестициялардың жалпы ағыны — 1 776,5 млн. АҚШ доллары, 2024 жылы бұл көрсеткіш 1 912,2 млн. болған. Аумақтық бөліністе негізгі капиталға салынған инвестициялардың негізгі көлемі Бөрлі ауданына — 334,8 млрд. теңге (93,8 %) және Орал қаласына — 222,9 млрд. теңге (117,4 %) тиесілі.
Шағын және орта кәсіпкерлік. Жұмыс істеп тұрған субъектілер саны — 59 404, жұмыспен қамтылғандар — 124,5 мың адам, өнім өндіру көлемі — 2 945,4 млрд. теңге.
Сыртқы сауда. Есепті жыл қорытындысы бойынша сыртқы сауда айналымы — 7 605,8 млн. АҚШ доллары, экспорт — 6 342,0 млн., импорт — 1 263,8 млн., оң сальдо — 5 078,2 млн. АҚШ доллары.
Әлеуметтік сала. 2026 жылдың басындағы халық саны — 695 988 адам, оның ішінде қалалық - 398 389, ауылдық - 297 599. Көші-қон сальдосы теріс — минус 5 030 адам, оның ішінде сыртқы көші-қон бойынша минус 41, өңіраралық көші-қон бойынша минус 4 989. Демек, халық санының азаюын негізінен республика ішіндегі көшу айқындайды.
Орташа айлық номиналды жалақы — 370 882 теңге (өсімі 5,7 %), нақты жалақы индексі 94,6 %; жалақы қоры — 629,7 млрд. теңге. Ең жоғары жалақы тау-кен өндіру өнеркәсібінде — 1 754,2 мың теңге, ең төмені ауыл шаруашылығында — 313,0 мың теңге.
Жұмыспен қамтылған халық — 340,2 мың адам, жалдамалы қызметкерлер — 251,2 мың. Жыл соңындағы жұмыссыздық деңгейі — 4,6 %, жастар жұмыссыздығы — 3,6 %. Жоспардағы 13 311 орынның орнына 16 008 жаңа жұмыс орны құрылды, оның 10 433 тұрақты, 8 763 ауылдық жерде; 17 679 адам жұмысқа орналастырылды.
Облыс бойынша инфляция — 111,8 %, оның ішінде азық-түлік тауарлары бойынша 112,7 %, азық-түлікке жатпайтын тауарлар бойынша 108,6 %, ақылы қызметтер бойынша 113,8 % (республика бойынша — 12,3 %).
1.2. Облыстағы әлеуметтік-экономикалық ахуалдың 2026 жылдың соңына дейінгі бағасы
2026 жылғы қаңтар–тамыз қорытындысы бойынша серпін әртүрлі бағытта қалыптасты: құрылыс және қызмет көрсету салаларында өсім байқалғанымен, тау-кен өндіру өнеркәсібінде елеулі төмендеу орын алды. Жыл нәтижесін осы төмендеу айқындайды.
2026 жылғы қаңтар–тамызда өнеркәсіп өнімінің көлемі — 2 581,4 млрд. теңге (индексі 90,7 %), оның ішінде тау-кен өндіру өнеркәсібінде 2 262,5 млрд. (89,3 %), өңдеу өнеркәсібінде 230,8 млрд. (99,5 %).
Мұнай мен газ конденсаты 7 680,7 мың тонна (87,9 %), табиғи газ 15 786,1 млн. текше метр (88,8 %) өндірілді.
Төмендеу екі сыртқы шектеуге байланысты. Біріншісі — сұйық көмірсутектерді КҚК жүйесі арқылы экспортқа тиеудің шектелуі: теңіз терминалы арқылы жүргізілетін операциялардың қысқаруы Қарашығанақ кен орнындағы өндіру режимін түзетуді талап етті. Екіншісі — сыртқы әсер мен техникалық шектеулерге байланысты Орынбор газ өңдеу зауытының қарашығанақ газын қабылдауды шектеуі.
Тау-кен өндіру өнеркәсібінің үлесіне өнеркәсіп өнімінің шамамен 86 % және жалпы өңірлік өнімнің шамамен 39 % тиесілі. Сондықтан аталған шектеулер 2026 жылғы бағаны айқындайды: ЖӨӨ-нің нақты өзгерісі — 97,5 %, номиналды көлемі — 5 084,1 млрд. теңге, жан басына шаққанда — 14 618 АҚШ доллары.
Көмірсутек өндірумен байланысты емес салаларда серпін оң болды: құрылыс жұмыстарының көлемі — 218,3 млрд. теңге (113,4 %), 333,0 мың шаршы метр тұрғын үй пайдалануға берілді (101,0 %); ауыл шаруашылығының жалпы өнім шығарылымы — 214,3 млрд. теңге (105,0 %); ішкі сауда — 854,8 млрд. теңге (100,6 %), оның ішінде бөлшек сауда 430,6 млрд. (101,2 %) және көтерме сауда 415,5 млрд. (100,0 %); негізгі капиталға салынған инвестициялар — 446,3 млрд. теңге (105,3 %).
Көлік және қоймалауда жалпы өнім шығарылымы — 152,8 млрд. теңге (96,3 %), 23 580,0 мың тонна жүк тасымалданды (96,6 %), жүк айналымы 7 483,1 млн. тонна-километр (101,4 %) болды. Төмендеу экспорттық бағыттардағы шектеулерге және жолаушылар сегментіндегі теріс серпінге байланысты.
2026 жылғы қаңтар–маусымдағы орташа айлық жалақы — 393 798 теңге (106,4%), нақты жалақы индексі 96,2%. Екінші тоқсандағы жұмыссыздық деңгейі — 4,6 %, жастар жұмыссыздығы — 3,5 %. 2026 жылғы 1 шілдедегі халық саны — 695 649 адам, қаңтар–шілдедегі инфляция 2025 жылғы желтоқсанға 106,2 % болды.
2026 жылғы баға өнеркәсіптің 92,4%-ға, оның ішінде тау-кен өндіру өнеркәсібінің 91,0%-ға дейін төмендеуін көздейді. Бұл ретте, өңдеу өнеркәсібінде (101,0 %), құрылыста (108,0 %), саудада (101,0 %), ауыл шаруашылығында (102,0 %), ақпарат және байланыста (102,0 %), көлікте (100,5 %) өсім сақталады.
1.3. 2025 жылы салық-бюджет саясатының негізгі бағыттарын іске асыру
2025 жылы облыс бюджетінің кірістері 628 209,1 млн. теңге көлемінде орындалды, жоспарланғаны 628 488,9 млн. теңге немесе 100,0%. Меншікті кірістер 234 914,7 млн. теңге, жоспарланғаны 239 677,9 млн. теңге құрады, немесе 102,0 % және 2024 жылмен салыстырғанда 13,7 %-ға ұлғайды.
Республикалық бюджеттен түскен трансферттер — 329 889,7 млн. теңге, оның ішінде субвенциялар — 260 835,2 млн. теңге, ағымдағы нысаналы трансферттер — 14 413,2 млн. теңге, дамуға арналған нысаналы трансферттер — 54 641,3 млн. теңге. Өзге де түсімдер 58 641,4 млн. теңге көлемінде қалыптасты.
Облыс бюджетінің шығыстары 628 488,9 млн. теңге құрады, жоспарланғаны 617 225,6 млн теңге құрады, немесе 98,2 % орындалды. Кірістердің жалпы көлеміндегі меншікті кірістердің үлесі — 38,2%, республикалық бюджеттен түскен трансферттердің үлесі — 52,5%. Бұл облыс бюджетінің республикалық қолдауға тәуелділігі сақталып отырғанын көрсетеді.
2025 жылы облыстың салық-бюджет саясаты облыстың әлеуметтік-экономикалық даму басымдықтарына сәйкес жүзеге асырылды. Негізгі назар тұрақты экономикалық өсуді қамтамасыз етуге, барлық деңгейдегі бюджеттердің теңгерімділігіне және қаржы ресурстарын тиімді пайдалануға бағытталды.

2025 жылдың қорытындысы бойынша облыстың шоғырландырылған бюджетіне салықтық түсімдер 217,9 млрд. теңгені құрады, бұл 2024 жылғы көрсеткіштен 10,2%-ға жоғары (197,8 млрд. теңге). Оның ішінде облыстық бюджетке салықтық түсімдер 130,2 млрд. теңгені құрап, нақтыланған бюджетке 99,7%-ға орындалды. 2024 жылғы көрсеткішпен салыстырғанда 6,3%-ға өсті (122,5 млрд. теңге).

Аталған нәтижелер өңірдің салықтық әлеуетінің сақталуын және бюджет кірістерінің қалыптасуындағы оң динамиканы көрсетеді.

Кірістердің өсуі салықтық әкімшілендіруді жетілдіруге, салық базасын кеңейтуге, міндетті төлемдердің жиналуын арттыруға және көлеңкелі экономиканың үлесін төмендетуге бағытталған шаралардың нәтижесінде қамтамасыз етілді. Салық төлеушілермен өзара іс-қимыл жасауға, салықтарды ерікті түрде төлеу деңгейін арттыруға және салықтық процестерді цифрландыруға ерекше назар аударылды.

Бюджет қаражаты өңірді дамытудың басым бағыттарына, оның ішінде әлеуметтік саланы қолдауға, инфрақұрылымды жаңғыртуға, білім беру мен денсаулық сақтау салаларын дамытуға, халықтың өмір сүру сапасын арттыруға, сондай-ақ ауылдық аумақтарды дамытуға бағытталды.

2025 жылы бюджеттік жоспарлаудың тиімділігін арттыру, бюджет процесінің ашықтығын қамтамасыз ету және шығыстарды оңтайландыру бойынша жұмыс жалғастырылды. Бюджет қаражатын нысаналы және нәтижелі пайдалануға бақылау күшейтілді.

Бюджетаралық қатынастар саласында кірістер мен шығыстар бойынша өкілеттіктерді жетілдіру жұмыстары жалғастырылды. Бұл жергілікті бюджеттердің қаржылық дербестігін арттыруға және бюджет саясатының нәтижелері үшін жауапкершілігін күшейтуге ықпал етті.

Жалпы, 2025 жылы жүргізілген салық-бюджет саясаты облыстың қаржылық тұрақтылығын нығайтуға, әлеуметтік міндеттемелердің уақтылы орындалуын қамтамасыз етуге және өңірдің одан әрі әлеуметтік-экономикалық дамуына жағдай жасауға ықпал етті.

2-бөлім. Облыстың әлеуметтік-экономикалық дамуының есептік көрсеткіштері мен есепті қаржы жылында мақұлданған Даму болжамының болжамды деректері арасындағы алшақтық параметрлері мен себептерін талдау
Облыстың 2025 жылғы әлеуметтік-экономикалық даму көрсеткіштері Батыс Қазақстан облысы әкімдігінің 2025 жылғы 14 қазандағы № 216 қаулысымен мақұлданған Батыс Қазақстан облысының 2026–2028 жылдарға арналған әлеуметтік-экономикалық даму болжамымен салыстырылды.
1-кесте. Облыстың 2025 жылғы әлеуметтік-экономикалық дамуының болжамды және есептік көрсеткіштерін салыстыру, өткен жылға %-бен
	Көрсеткіш
	2025 жылға болжам
	2025 жылғы есеп
	Ауытқу, п.т.

	Жалпы өңірлік өнім
	102,4
	102,0
	-0,4

	Ауыл, орман және балық шаруашылығы
	102,0
	103,3
	+1,3

	Өнеркәсіп
	103,5
	101,4
	-2,1

	оның ішінде тау-кен өндіру өнеркәсібі
	103,6
	100,3
	-3,3

	оның ішінде өңдеу өнеркәсібі
	103,5
	114,5
	+11,0

	Құрылыс
	100,5
	112,3
	+11,8

	Көтерме және бөлшек сауда
	102,9
	107,0
	+4,1

	Көлік және қоймалау
	102,7
	99,3
	-3,4

	Ақпарат және байланыс
	100,2
	98,6
	-1,6


2025 жылы ЖӨӨ-нің нақты өсімі 102,4 % болжам кезінде 102,0 % болды, ауытқуы — 0,4 п.т. Номиналды көлем бойынша ауытқу 2,6 % құрады, бұл жол берілетін қателік шегінде. Әлемдік тәжірибеде 5–10 % деңгейіндегі қателік қолайлы саналады, сондықтан болжам дәлдігі халықаралық тәжірибеге сай келеді.
Өнеркәсіп. Ауытқу — минус 2,1 п.т. Айқындаушы фактор — тау-кен өндіру өнеркәсібінің төмендеуі: 103,6 % болжам кезінде 100,3 % (минус 3,3 п.т.). Оның себебі — КҚК жүйесі арқылы экспортқа тиеудің шектелуі және Орынбор газ өңдеу зауытының қарашығанақ газын қабылдауды шектеуі. 
Өңдеу өнеркәсібі жеңіл өнеркәсіп өнімінің шығарылымы 3,0 есе, тоқыма бұйымдары 6,4 есе, өзге де тамақ өнімдері 1,6 есе, сүт өнімдері 15,6 %-ға, кокс және мұнай өңдеу өнімдері 2,1 есе өсуі есебінен болжам 11,0 п.т. артты (103,5 %-ға қарсы 114,5 %). Дегенмен өнеркәсіп өніміндегі үлес салмағы 10,8 % болғандықтан, сала тау-кен өндіру секторының артта қалуын өтей алмады.
Құрылыс. 100,5 % болжам кезінде өсім 12,3 %, өсім — 11,8 п.т., бұл ең үлкен көрсеткіш. Оның себебі — инфрақұрылымдық және тұрғын үй жобаларының, оның ішінде «Жайлы мектеп» және «Энергетика және коммуналдық секторларды жаңғырту» ұлттық жобаларының іске асырылуымен байланысты.
Сондай-ақ құрылыстың келесі негізгі бағыттары бойынша:

жолдар мен автомагистральдар — жұмыс көлемі 102,7 млрд. теңге құрады, бұл 2024 жылдан (78,1 млрд. теңге) 30,3 %-ға көп;

мұнай және газ магистральдық құбырлары — 87,7 млрд. теңге құрады, өсім тиісінше 23,8 % (2024 жылы 70,2 млрд. теңге).

Сауда. 102,9 % болжам кезінде өсім 107,0 % (+4,1 п.т.) бөлшек сауданың өсуі есебінен орын алды, индексі 116,9 % құрады.
Көлік және қоймалау. 102,7 % болжам кезінде 0,7 %-ға төмендеді, төмендеу — минус 3,4 п.т. Негізгі себеп — жолаушылар тасымалының 90,9 %-ға (62 422,6 мың адам) дейін қысқаруы, ал болжам олардың өсімі сақталады деген есеппен жасалды.
Тасымалданған жолаушылар санының 9,1%-ға азаюы жолаушылар айналымының 3,9%-ға өсуімен қатар жүруі қала және қала маңындағы қысқа сапарлардың сиреп, орташа қашықтықтың артқанын көрсетеді. Жолаушылар тасымалдау сала қызметтерінің құрылымында едәуір бөлігін алып отыр, сондықтан оның төмендеуі сала бойынша теріс индексті айқындады.

Жүк сегменті, керісінше, күтілгеннен жоғары нәтиже берді: жүк тасымалы 114,2 %, жүк айналымы 109,2 %. Алайда бұл өсім жолаушылар сегментіндегі қысқаруды өтемеді.
Ауыл шаруашылығы. 102,0 % болжам кезінде өсім 103,3 % (+1,3 п.т.) құрады — өнімділік пен мал шаруашылығы өнімін өндіру есебінен. 
Ақпарат және байланыс: 100,2 % болжамды өсім кезінде 1,4 %-ға төмендеу (минус 1,6 п.т.) құрады.
ЖӨӨ-нің номиналды көлемі. Нақты көлем — 4 984,7 млрд. теңге, бұл болжамнан (4 859,2 млрд. теңге) 125,5 млрд. теңгеге, немесе 2,6 %-ға жоғары. Алшақтық дефлятор индекстерімен түсіндіріледі: нақты өсім көрсеткіші экономика ішіндегі баға өсіміне қосымша индекстеледі, ал нақты дефлятор есептіден жоғары болды. Осының салдарынан нақты қарқын артта қалғанымен, номиналды көлем асып түсті.
Әлеуметтік сала көрсеткіштері келесідей қалыптасты. Орташа айлық жалақы 380 095 теңге болжам кезінде 370 882 теңге (минус 2,4 %) құрады. Нақты жалақы индексі 108,3 % болжам кезінде 94,6 % (минус 13,7 п.т.) болды, себебі инфляция (111,8 %) номиналды жалақының өсімінен (105,7 %) асып түсті. Жұмыссыздық деңгейі 4,8 % болжам кезінде 4,6 % болды.
3-бөлім. Облыстың әлеуметтік-экономикалық дамуының үрдістері мен негізгі бағыттары
Облыс экономикасының 2027–2029 жылдардағы дамуын Қарашығанақ кен орнындағы көмірсутек өндіруді қалпына келтіру және өңдеу, инфрақұрылымдық жаңғырту мен агроөнеркәсіп кешені есебінен жаңа өсу көздерін қалыптастыру айқындайды.
3.1. Мұнай-газ кешені
Саланың негізін Қарашығанақ мұнай-газ конденсаты кен орны құрайды: 2025 жылы газ конденсатымен бірге 12 660,2 мың тонна мұнай және 25 819,5 млн текше метр табиғи газ өндірілді.
Өндіруді тұрақтандырудың негізгі жобасы — ҚПО б.в. іске асырып жатқан Қарашығанақты кеңейту жобасының 1Б кезеңі. Ол газды кері айдайтын алтыншы компрессорды орнатуды көздейді. 2026 жылдың басында дайындық шамамен 97 % болды, 2026 жылғы маусымда газ алғаш рет кері айдалды. Компрессорды іске қосу қабат қысымын және сұйық көмірсутектерді өндіру деңгейін ұстап тұруға мүмкіндік береді.
Екінші жоба — Ақсай қаласында қуаттылығы жылына 5,0 млрд. текше метр газ Қарашығанақ газ өңдеу зауытын салу (оператор — QazaqGaz Processing, 2026–2030 жылдар). Жылына 4,1 млрд. текше метрге дейін тауарлық газ, 340 мың тоннадан астам сұйытылған көмірсутек газы, 84 мың тонна конденсат және 300 мың тонна күкірт өндіру көзделген.
2026 жылға арналған инвестициялық жобалар тізбесінде алтыншы компрессорды салуға және КПО компаниясының Бөрлі ауданындағы өзге де инвестицияларына 279,2 млрд. теңге мәлімделген — бұл облыстағы ең ірі нысан. Сонымен қатар «Конденсат» АҚ керосин өндіруге арналған қондырғыны (2 500 млн. теңге) және нафтаны гидротазалау блогы шикізатын деаэрациялау торабын (213 млн. теңге) іске асыруда; Бәйтерек ауданында «Жайық Мұнай» ЖШС (2 600 млн. теңге) және «Орал Ойл энд Газ» ЖШС (1 200 млн. теңге) кен орындарын игеруде.
Газ өңдеу зауытының құрылысы белсенді кезеңге көшкен сайын инвестициялық және құрылыс белсенділігінің, құрылыс-монтаж жұмыстары көлемінің, жабдыққа, көлік және сервис қызметтеріне сұраныстың артуы, жергілікті мердігер ұйымдардың қатысуының кеңеюі күтіледі.
Облыс экономикасына тиетін әсер — негізгі капиталға инвестициялардың өсуі, жаңа жұмыс орындары, жергілікті қамту үлесінің артуы, өндіру деңгейін ұстап тұру және меншікті газ өңдеу қуаттарын қалыптастыру. Осының негізінде тау-кен өндіру өнеркәсібінің 2026 жылғы 9,0 %-ға төмендеуден 2027 жылы 1,0 %, 2028 жылы 1,5 % және 2029 жылы 2,0 % өсуге болжамды негіз болып табылады.
3.2. Өңдеу өнеркәсібі
Өңдеу өнеркәсібі ең серпінді сала болып қала береді: 2025 жылы өндіріс көлемі 383,1 млрд. теңге, индексі 114,5 %, салаға тартылған инвестициялар 4,0 есеге өсіп, 58,0 млрд. теңгеге жетті.
Саланың 2027–2029 жылдардағы дамуы машина жасаудағы, тамақ және химия өнеркәсібіндегі, құрылыс материалдарын өндірудегі республикалық басымдықтармен байланысты. Қосымша фактор — газ өңдеу зауытын салу кезеңінде мұнай-газ кешенінің машина жасау, металл өңдеу өнімдері мен құрылыс материалдарына сұранысы.
Төменде 2026 жылға арналған инвестициялық жобалар бойынша салынатын қаражат көлемі келтірілген; жұмыстардың негізгі бөлігі мен жобалық көрсеткіштерге шығу болжамды кезеңге тиесілі.
Химия өнеркәсібі. Бәйтерек ауданының Белес ауылында сұйық метанол өндіру зауытын салу («Жайык Петролеум» ЖШС) — 30 000 млн. теңге. Ақжайық ауданында калий тұздарын өндіру кешенін салу («QazaqKalium» жеке компаниясы) — 45 800 млн. теңге; бұл Қарашығанақ кен орны жобаларынан кейінгі аудандық жиынтықтағы ең ірі нысан.
Металл өңдеу және машина жасау. Орал қаласында шегендеу және сорап-компрессор муфталарын өндіру («QazExpoCentre-Pipe» ЖШС) — 21 300 млн. теңге. Орал қаласындағы «Еуразия» индустриялық-логистикалық хабы («JinOne» ЖШС) — 23 000 млн. теңге.
Құрылыс материалдарын өндіру. Бәйтерек ауданында құрғақ құрылыс қоспаларын өндіру зауытын салу («BR and G Соmраny» ЖШС) — 3 000 млн. теңге; Теректі ауданында бетон зауытын салу және жаңғырту («Казкомсервис» ЖШС) — 2 300 млн. теңге.
Тамақ өнеркәсібі. Орал қаласында майлы дақылдарды өңдеу («Oralmez» ЖШС) — 7 950 млн. теңге; ұзын және қысқа кесілген макарон өнімдерін өндіре отырып дәнді өңдеу («Белес Агро» ЖШС) — 1 800 млн. теңге; май өндіру («Фирма Градиент» ЖШС) — 650 млн. теңге; Шыңғырлау ауданында тұқым зауытын салу («Сауда снаб» ЖШС) — 1 300 млн. теңге; Теректі ауданында бөтелкедегі су өндіру («Sartay SU» ЖШС) — 662 млн. теңге.
Қалдықтарды өңдеу. Орал қаласында қуаттылығы 100 000 тонна қоқыс өңдеу кешенін салу («KORWasteManagement» ЖШС) — 5 100 млн. теңге.
Аталған жобалар өңдеу өнеркәсібінің жыл сайын 3,0 %-ға өсуін қамтамасыз етеді: көлемі 2026 жылғы 268,4 млрд. теңгеден 2029 жылы 344,4 млрд. теңгеге дейін, ал саланың өнеркәсіптегі жалпы қосылған құндағы үлесі 12,7 %-дан 13,6 %-ға дейін артады.
3.3. Электр энергетикасы және коммуналдық инфрақұрылым
«Батыс Қазақстан электр желілерін тарату компаниясы» АҚ электр желілері мен қосалқы станцияларының тозуы 75,43 % құрайды, желілердің ұзындығы 16,6 мың км-ден асады. Желілер коммуналдық меншікке берілді, үш жылға 2 019,5 км жөндеу жоспарланған, бұл тозуды 62 %-ға дейін төмендетеді.
2025 жылы 1 023 км желі жөнделді, 22 қосалқы станция жаңғыртылды, 3 904 тірек ауыстырылды, 31,3 км жаңа желі пайдалануға берілді. «Батыс Қазақстан АЭЖК» ЖШС инвестициялық бағдарламасы бойынша 377 км желіде, 19 қосалқы станцияда және 70 жиынтық трансформаторлық қосалқы станцияда 1,1 млрд. теңгеге жұмыс көзделген.
«Энергетика және коммуналдық секторларды жаңғырту» ұлттық жобасы бойынша 10 млрд. теңгеге үш жоба іске асырылуда, олар Орал қаласы мен алты ауданның 40 елді мекенінде 501 км желіні реконструкциялауды қамтиды. Тағы жеті жоба 16,5 млрд. теңгеге жоспарланған: Орал қаласы мен тоғыз ауданның (Ақжайық, Бәйтерек, Бөрлі, Бөкей ордасы, Жаңақала, Жәнібек, Тасқала, Теректі, Сырым) 74 елді мекенінде 1 113 км желі салынып, реконструкцияланады (2026 жылы 362 км және 2027 жылы 751 км), екі қосалқы станция жаңғыртылады. 2026 жыл қорытындысы бойынша тозу 75,43 %-дан 70,29 %-ға дейін төмендейді.
Бюджет қаражатының 2,5 млрд. теңгесі есебінен Ақжайық, Бәйтерек, Тасқала аудандарында және Орал қаласында 110 кВ әуе желілері реконструкциялануда (орындалуы 75 %, аяқталуы — 2026 жыл). 2026 жылы жергілікті бюджеттің 640 млн. теңгесі есебінен жалпы ұзындығы 186,87 км екі жоба аяқталады, оның ішінде 110 кВ желілер (138,1 км) және Хан ордасы ауылының желілері (48,77 км).
Газ тасымалдау және генерациялау инфрақұрылымы. 2026 жылға арналған инвестициялық жобалар арасында саланың ең ірі нысандары — Жаңақала ауданында магистральдық құбырлар салу («Интергаз» АҚ және «Кагам» ЖШС) — 30 000 млн теңге және Казталов ауданында газ құбырларын реконструкциялау («Интергаз Орталық Азия» АҚ) — 16 000 млн. теңге. Екі жоба да болжамды кезеңге көшеді және осы аудандардағы инвестиция серпінін айқындайды.
Жаңартылатын энергетика саласында Жәнібек ауданында жаңартылатын энергия көздері нысаны салынуда («GREEN SPARK POWER 01» ЖШС) — 2 500 млн. теңге, жобаға инфрақұрылым тартуға қосымша 1 048,6 млн. теңге көзделген. Теректі және Сырым аудандарында ӘЖ-10, ӘЖ-0,4 кВ электр беру желілері мен ЖТҚС-10/0,4 кВ жиынтық трансформаторлық қосалқы станциялары реконструкциялануда — 900 млн. теңге.
Коммуналдық секторда 2025 жылы Орал қаласында су бұру бойынша екі, сумен жабдықтау бойынша екі және жылумен жабдықтау бойынша екі жобаны іске асыру 3,03 млрд. теңгеге басталды, қосымша 1,1 млрд. теңге бөлінді; қазіргі уақытта су бұру бойынша екі, сумен жабдықтау бойынша төрт және жылумен жабдықтау бойынша үш жоба іске асырылуда.
Орал және Ақсай қалаларында 25,0 км қалалық жылу желісін, 153,0 км сумен жабдықтау және су бұру желісін, Орал қаласының канализациялық тазарту құрылыстары мен сорап станциясын реконструкциялау және жөндеу, автоматтандырылған газ тарату станциясын салу, Каменка топтық су құбырын реконструкциялау жоспарланған.
Ауылдық жерде 2025 жылы 15 ауылға су құбыры тартылды, 40 ауылда 8,9 млрд. теңгеге кешенді блоктық модульдер орнатылды, шамамен 8 мың адам ауызсумен қамтамасыз етілді; 2026 жылы алты ауылда су құбырларын реконструкциялау бойынша бес жоба іске асырылуда.
3.4. Ауыл шаруашылығы
Ауыл шаруашылығы 43,6 мың адамды жұмыспен қамтиды. 2025 жылы жалпы өнім шығарылымы — 324,5 млрд. теңге (103,3 %) құрады, бюджеттік қолдау — 56,6 млрд. теңге (2024 жылы 46,3 млрд.), тартылған инвестициялар — 59,3 млрд. теңге (2,2 есе өсім), кредит ресурстары — 49,7 млрд. теңге, оның ішінде 15,4 млрд. теңгеге 1 429 бірлік техника мен жабдықты лизингке алуға жұмсалды.
2026 жылға егіс алқабын әртараптандыру көзделген: бидай 202,7 мың га, майлы дақылдар 123,1 мың га, мал азықтық дақылдар 210,0 мың га, арпа 52,0 мың га. Сондай-ақ 61,0 мың тонна минералды тыңайтқыш енгізу, элиталық тұқым үлесін 5,5 %-ға жеткізу, техника паркін 8 %-ға жаңарту және 12,1 мың га жерде суды үнемдейтін технологияларды қолдану жоспарланған.
Агроөнеркәсіп кешенін дамытудың 2024–2028 жылдарға арналған жол картасы бойынша 68,1 млрд. теңгеге 54 жобадан тұратын тізбе қалыптастырылды; 2025 жылы 12,2 млрд. теңгеге 15 жоба іске асырылды — сүт-тауар фермалары, суармалы учаскелер, бордақылау алаңдары іске қосылды.
2026 жылға келесі жобалар көзделген:
- Бәйтерек ауданындағы «Арыстанов» ШҚ (2 312,0 млн. теңге, 2 400 тонна сүт, 400 бас) және «Каверина С» ЖК (100,0 млн. теңге, 6 000 тонна сүт), Сырым ауданындағы «Берекет» ШҚ (1 000,0 млн. теңге, 2 400 тонна, 400 бас), Бөрлі ауданындағы «Amanat» ШҚ (384,0 млн. теңге, 3 600 тонна), Орал қаласындағы «Илияс Групп» ЖШС (416,7 млн. теңге, 5 000 тонна) сүт-тауар фермаларын іске қосу және кеңейту;

- Ақжайық ауданындағы «Аймақ» ШҚ (1 000 бас), Жаңақала ауданындағы «Жакашев Т.Т.» ШҚ (1 000 бас) және Тасқала ауданындағы «Атамұра» ШҚ (533 бас) бордақылау алаңдары;

- Қаратөбе ауданындағы «Каз ОКК» ШҚ асыл тұқымды етті мал репродуктор шаруашылығы (600,0 млн. теңге, 1 500 бас, 18 800 га).
Өсімдік шаруашылығында Ақжайық, Бәйтерек, Казталов және Теректі аудандарында мал азықтық дақылдар үшін жалпы алаңы 2,3 мың гектардан асатын суармалы учаскелер, Бәйтерек ауданында «Орал Агро» ЖШС-нің 8 000 тоннаға арналған көкөніс қоймасы (2 000,0 млн. теңге) және Теректі ауданында «Жайна» ЖШС-нің 4 000 тоннаға арналған көкөніс қоймасы (300,0 млн теңге) құрылады.
Өңдеу саласында Орал қаласында 23 000 тонна макарон өнімін өндірумен дәнді өндеу бойынша («Белес-Агро» ЖШС, 2 500,0 млн. теңге) және Жәнібек ауданында жылына 1 200 тонна жобалық қуаттылықпен тері өңдеу бойынша («EcoClub» ЖШС, 600,0 млн. теңге) жобаларды іске асыру көзделген.

2025 жылы 115 264,0 млн. теңгеге тамақ өнімі өндірілді (индексі 100,5 %).
«Ауыл аманаты» бағдарламасы бойынша 2023–2024 жылдары 8,9 млрд. теңгеге 1 260 кредит берілді және 1 535 жұмыс орны құрылды, 2025 жылы — 1 146,1 млн. теңгеге 97 кредит (48,1 %-ы техника мен жабдыққа, 29,2 %-ы мал шаруашылығына), 2026 жылғы 1 тамыздағы жағдай бойынша — 3 373,8 млн. теңгеге 234 кредит (44,8 %-ы мал шаруашылығы, 34,9 %-ы техника, 10,6 %-ы өңдеу).
Солтүстік Қазақстан облысының тәжірибесін тарату бағдарламасы бойынша 2023–2024 жылдары 11 млрд. теңгеге жиынтық қуаттылығы жылына 13,8 мың тонна сүт болатын бес сүт-тауар фермасы, 200 га суармалы жер және 2,5 мың тоннаға арналған көкөніс қоймасы қаржыландырылды; үш ферма пайдалануға берілді. 2025 жылы жеті жобаға республикалық бюджеттен 5,3 млрд. теңге және жергілікті бюджеттен 3,0 млрд. теңге бөлінді.
Саланың ЖҚҚ өсімі жыл сайын 2,0 %-ға болжанады: 2026 жылғы 227,6 млрд. теңгеден 2029 жылы 288,9 млрд. теңгеге дейін.
3.5. Құрылыс және тұрғын үй құрылысы
Құрылыс жұмыстарының көлемі 2025 жылы — 383,7 млрд. теңге (112,3). 642,4 мың шаршы метр тұрғын үй пайдалануға берілді, оның 339,5 мыңы халық қаражаты, 248,1 мыңы кәсіпорындардың меншікті қаражаты, 54,8 мың шаршы метрі бюджет қаражаты есебінен. Тұрғын үйге 21,8 млрд. теңге, инженерлік-коммуналдық инфрақұрылымға 10,7 млрд. теңге бағытталды.
2026 жылы 548 пәтерлік төрт көпқабатты тұрғын үй, ауылдарда 228 пәтерлік 13 тұрғын үй салу, инженерлік-коммуналдық инфрақұрылымның сегіз жобасы және әлеуметтік осал топтарға 763 жалдамалы пәтер сатып алу көзделген. Тұрғын үй-коммуналдық инфрақұрылымды дамытудың 2023–2029 жылдарға арналған тұжырымдамасы бойынша жыл сайын 600 мың шаршы метрден астам, ал 2027–2029 жылдары 1 975,6 мың шаршы метр тұрғын үй пайдалануға беру жоспарланған.
2025 жылы «Ауылдық денсаулық сақтауды жаңғырту» ұлттық жобасы бойынша 14 медициналық нысанның (Ақжайық — 4, Бөрлі — 2, Жаңақала — 2, Бәйтерек — 4, Сырым — 2), «Келешек мектептері» ұлттық жобасы бойынша — алты мектептің құрылысы аяқталды. 2026 жылы Ақсай қаласы мен Казталов ауылындағы аудандық ауруханаларға екі қосымша ғимарат және «Ауыл — Ел бесігі» жобасы бойынша үш мәдениет нысаны салынуда.
ЖҚҚ құрылысының өсімі 2027 жылы 3,0 %, 2028 жылы 2,5 % және 2029 жылы 2,0 % болжанады: 392,9 млрд. теңгеден 496,8 млрд. теңгеге дейін артуымен. Қарқынның баяулауы 2025–2026 жылдардағы жоғары базаның әсерін көрсетеді, бұл ретте көлем газ өңдеу зауытының құрылысы есебінен сақталады.
3.6. Көлік және логистика
Облыстағы автомобиль жолдарының ұзындығы — 6 063 км, оның ішінде республикалық желі 1 349 км, жергілікті желі 4 714 км. 2026 жылғы қаңтар–тамызда жергілікті желі жолдарының нормативтік жағдайдағы үлесі — 60,2 % (республикалық жолдарда — 98 %), жыл қорытындысы бойынша 60,6 % күтіледі.
2026 жылы жергілікті маңызы бар жолдардың 54,4 км-ден астамы жөнделеді, оның ішінде «Ауыл — ел бесігі» бағдарламасы бойынша 16,1 млрд. теңгеге 20 жоба; облыстық және аудандық маңызы бар жолдарда — 12,0 млрд. теңгеге 36,3 км. Сондай-ақ 10 елді мекенде 4,1 млрд. теңгеге ауылішілік жолдардың 18,1 км асфальтбетон төсеу және ұзындығы 144 км «Подстепное — Теректі — Ресей Федерациясының шекарасы» жолын реконструкциялауды аяқтау көзделген.
2027–2029 жылдары 750 км-ден астам облыстық және аудандық маңызы бар жолдардың сапасын жақсарту жоспарланған, оның ішінде «Барбастау — Ақжайық — Индер», «Бөрлі — Ақсай — Жымпиты», «Чапаев — Жаңақала — Сайқын», «Алғай — Жалпақтал — Жұлдыз — Қарасу» бағыттарын реконструкциялау.
Болжамды кезеңнің басты міндеті — жолаушылар сегментін қалпына келтіру, өйткені оның 90,9 %-ға дейін қысқаруы сала бойынша теріс индексті айқындады. Негізгі шаралар: жергілікті желі жолдарының жағдайын жақсарту, жаңа тұрақты бағыттар ашу, жол ақысын электрондық төлеу арқылы қоғамдық көлікті диспетчерлендіруді дамыту.
2026 жылға арналған ең ірі жобалар: Теректі ауданында Орал — Ақсай автожолының 36–72 км учаскесін салу (KPO B.V.) — 8 200 млн теңге; Атырау — Орал автожолын орташа жөндеу және Ақжайық ауданында 189–249 км учаскесін жөндеу — тиісінше 7 700 және 8 100 млн теңге; Барбастау — Ақжайық — Индер автожолының 93–145 км учаскесін күрделі жөндеу — 3 000 млн. теңге; Чапаев — Казталов жолының 17 км жөндеу — 2 600 млн. теңге; Орал қаласындағы «БатысСервисПлюс» ЖШС сауда-логистика орталығы — 6 000 млн. теңге.
Сала серпінін екі фактор айқындайды: өндірістің, құрылыс белсенділігінің дамуы мен жаңа бағыттар есебінен тасымалдың өсуі және жүк тасымалының экспорттық бағыттардың жұмыс режиміне тәуелділігі. Бұл ретте жолаушылар сегменті бірте-бірте қалпына келеді. ЖҚҚ-ның 2027 жылы 1,5 %, 2028–2029 жылдары жыл сайын 2,0 % өсуі болжанады.
3.7. Сауда, шағын және орта кәсіпкерлік
Ішкі сауда жалпы өңірлік өнімнің 11,7 %-ын қалыптастырады. 2025 жылы бөлшек сауда — 726,4 млрд. теңге (116,9 %), көтерме сауда — 814,1 млрд. теңге (101,7 %); облыстағы бөлшек сауданың 88,6 %-ы және көтерме сауданың 89,7 %-ы Орал қаласына тиесілі. Жұмыс істеп тұрған шағын және орта кәсіпкерлік субъектілері — 59 404, жұмыспен қамтылғандар 124,5 мың адам, өнім көлемі — 2 945,4 млрд. теңге, ЖӨӨ-дегі үлесі — 35,2 %.
Облыстың сауда инфрақұрылымында Орал қаласында «Ақ Жайық» сауда орталығының құрылысы жүргізілуде («Liberty Engineering» ЖШС) — 2026 жылға 3 000 млн. теңге. Жаңақала ауданында автожанармай құю станциясы салынуда («NEFTEK Operating» ЖШС) — 1 000 млн. теңге. Аудандарда сауда және қызмет көрсету бойынша барлығы 23 жоба 50,5 млрд. теңгеге іске асырылуда, бұл сегментті жоба саны жөнінен агроөнеркәсіп кешенінен кейінгі екінші орынға шығарады.
Сектордың дамуы мұнай-газ кешенінің сервистік, көлік және мердігерлік қызметтерге сұранысы есебінен, сонымен қатар ауыл шаруашылығы шикізатын өңдеудің артуы және халықтың нақты табысының өсуімен қамтылады. Сауда ЖҚҚ-сының 2027 жылы 2,0 %, 2028 жылы 2,5 % және 2029 жылы 3,0 % өсуі болжанады.
3.8. Цифрландыру және жасанды интеллект
Жұмыс «смарт-қала» және «смарт-өңір» бастамалары шеңберінде жүргізіледі. Тұрғын үй-коммуналдық шаруашылықта «iKomek109» бірыңғай call-орталығы тәулік бойы жұмыс істейді, «Smart Data Ukimet» платформасымен интеграция жүргізілді.
Қауіпсіздік саласында 2025 жылы Орал қаласында жасанды интеллект функциясы бар 300 «Target AI» бейнекамерасы орнатылып, іздеудегі адамдардың базасымен біріктірілді. Орман өртін ерте анықтау үшін 10 елді мекенде 10 «Beeline AI» бейнекамерасы орнатылды; 2025 жылы олардың көмегімен үш өрт анықталды.
Пайдаланылмайтын жер учаскелерін анықтауға және ауыл шаруашылығы мақсатындағы жерлерді бақылауға арналған геоақпараттық портал іске қосылды. Ауызсу тұтынуды және субсидиялауды есепке алуды автоматтандыратын «E-sep.su» жобасы жұмыс істейді: 2022–2025 жылдары бюджет қаражатының 854 млн. теңгесі үнемделді.
Облыстың бюджеттік жоспарлау процестерін цифрландыратын «Орал 365» ақпараттық жүйесі енгізілді. 2026 жылдан бастап биометрия мен жасанды интеллект негізіндегі «Qadam AI» спорттық платформасы жұмыс істейді: 198 өнім беруші мен 15 305 бала тіркелді, 8 324 бала ваучер алды.
Махамбет Өтемісов атындағы Батыс Қазақстан университетінің базасында «Tomorrow School» мектебі құрылуда (жергілікті бюджеттен 92,8 млн. теңге). Инновациялық экожүйені «Batys Hub» алаңы дамытады: 2026 жылдың басынан бері 1 123 адамның қатысуымен 71-ден астам іс-шара өткізілді.
405 ауылдық елді мекеннің 372-сінде (92 %) интернет желісіне қолжетімділік бар, 376-сы (93 %) ұялы байланыспен қамтамасыз етілген. «Қолжетімді интернет» ұлттық жобасы бойынша 2027 жылға дейін 220 ауылды талшықты-оптикалық байланыс желісіне қосу жоспарланған. 2025 жылы Орал және Ақсай қалаларында, 21 ауылда және екі өткізу пунктінде жаңа базалық станциялар орнатылды, 202 ауылдағы станциялар 4G стандартына дейін жаңғыртылды; Орал қаласында бесінші буынның 90 базалық станциясы орнатылды, 2026 жылдың соңына дейін тағы алтауы жоспарланған.
2026 жылы тоғыз аудан орталығында 246 км оптикалық желі тарту, 8 368 порт орнату, 6 000 абонентті мыс желіден оптикалық желіге көшіру және 813 ағаш тіректі темірбетон тіректерге ауыстыру жоспарланған.
3.9. Әлеуметтік сала
Білім беру. 2026 жылғы 1 қыркүйектегі жағдай бойынша желі 363 күндізгі мектепті (123 135 оқушы), екі кешкі мектепті, үш түзету мекемесін, 14 жеке мектепті, 35 колледжді (15 392 оқушы) және қосымша білім беретін 50 ұйымды қамтиды; мектепке дейінгі ұйымдар — 574, оларда 32 726 бала тәрбиеленеді (1 жастан 6 жасқа дейінгі қамту — 84,2 %, 3 жастан 6 жасқа дейін — 100 %).
Үш ауысымда оқытатын мектептер саны сегізден беске, апатты мектептер саны да сегізден беске қысқарды. Білім беру инфрақұрылымын дамыту қоры есебінен Орал қаласындағы 400 орындық № 8 мектеп аяқталды; ҚПО б.в.-нің әлеуметтік-инвестициялық жобалары есебінен — үш апатты мектеп (Жәнібек ауданындағы А.Оразбаева атындағы 108 орынды, Тасқала ауданындағы Айнабұлақ және Қаратөбе ауданындағы Жақсыбай мектептері — әрқайсысы 60 орынды). Апаттылықты толық жою алты мектеп бойынша көзделген, қалғандары бойынша ҚПО б.в. жобалары мен Білім беру инфрақұрылымын дамыту қоры шеңберінде шешім қабылдау қажет. 2026 жылға арналған инвестициялық жобалар жиынтығында Орал қаласындағы 900 орынды («СБС Батыс курылыс» ЖШС, 3 980 млн. теңге) және 400 орынды («QURYLYS DEVELOPMENT» ЖШС, 2 300 млн. теңге) мектептер, сондай-ақ ҚПО б.в.-нің Бәйтерек ауданының Дариян ауылындағы (1 737 млн. теңге), Ақжайық ауданының Кеңсуат ауылындағы (1 365 млн. теңге), Сырым ауданындағы (1 294 млн. теңге), Тасқала ауданының Айнабұлақ ауылындағы (1 156 млн. теңге) және Қаратөбе ауданының Сәуле ауылындағы (700 млн. теңге) мектептері көзделген.
Денсаулық сақтау. Желі 38 мемлекеттік заңды тұлғаны, бір ауылдық аурухананы, 67 дәрігерлік амбулаторияны, 62 фельдшерлік-акушерлік пунктті, 199 медициналық пунктті және тегін медициналық көмектің кепілдік берілген көлемі мен міндетті әлеуметтік медициналық сақтандыру жүйесіндегі 18 жеке ұйымды қамтиды. Дәрігерлер саны — 1 800 адам, кадр тапшылығы 224,5-тен 201 адамға дейін азайды.
Денсаулық сақтау бюджеті 2025 жылы — 105,0 млрд. теңге (2024 жылы 96,8 млрд.); 5,5 млрд. теңгеге 220 бірлік медициналық жабдық және 420,0 млн. теңгеге бес реанимобиль сатып алынды. Ана өлімі тірі туылған 100 мың балаға шаққанда 10,1-ге, нәресте өлімі 1 000 балаға шаққанда 6,12-ге, туберкулезбен сырқаттанушылық 100 мың тұрғынға шаққанда 36,2-ге дейін төмендеді. Денсаулық сақтау министрлігінің жүйелерімен біріктірілген үш медициналық ақпараттық жүйе енгізілді; № 2 емханада жасанды интеллект функциясы бар автоматты қоңырау шалу жүйесі жұмыс істейді, ол арқылы 2026 жылдың бес айында 17 751 адам скринингтен өтті.
Әлеуметтік қорғау және жұмыспен қамту. 2025 жылы жұмыспен қамтудың белсенді шараларымен 21 563 адам жоспар кезінде 24 393 адам қамтылды, 17 679 адам жұмысқа орналастырылды; 13 311 орын жоспар кезінде 16 008 жұмыс орны құрылды. 2026 жылы 71 жоба шеңберінде 20 180 адамды жұмысқа орналастыру жоспарланған, 1 қыркүйектегі жағдай бойынша 14 749 адам, немесе 73,1 % орналастырылды.
Атаулы әлеуметтік көмек 618,5 млн. теңгеге 1 456 отбасына (7 508 адам) көрсетілді. Мүгедектігі бар адамдар саны — 26 249, оның 3 638 бала; 18 850 адам (өтініш білдіргендердің 96,5%) техникалық құралдармен және әлеуметтік қызметтермен қамтамасыз етілді. Арнаулы әлеуметтік қызметтер стационарлық үлгідегі 11 орталық, жартылай стационарлық үлгідегі екі орталық, күндізгі болу бөлімшелерінің екеуі және үйде қызмет көрсететін 13 ұйым арқылы көрсетіледі, 6 271 адам қамтылды.
4-бөлім. Облыстың әлеуметтік-экономикалық дамуының тәуекелдері
2027–2029 жылдары болжамды көрсеткіштерге қол жеткізу салалар серпініне тежеуші әсер етуі мүмкін бірқатар тәуекелмен байланысты.
Сыртқы тәуекелдер. Негізгісі — мұнай мен газ конденсатын КҚК жүйесі арқылы экспортқа тиеудің қайта шектелуі: 2025–2026 жылдардағы оқиғалар теңіз терминалы арқылы жүргізілетін операциялардың қысқаруы Қарашығанақ кен орнындағы өндіру режимін түзетуді талап ететінін көрсетті. Бұл тау-кен өндіру өнеркәсібінің, көліктің көлеміне және тұтастай ЖӨӨ-ге әсер етеді.
Екінші тәуекел — табиғи газ бойынша көрсеткіштердің Орынбор газ өңдеу зауытының қарашығанақ газын қабылдау мүмкіндігіне тәуелділігі; 2026 жылғы шектеулердің қайталануы 2027–2029 жылдары өндіруді қалпына келтіруді баяулатады. Сыртқы тәуекелдерге сондай-ақ экспорттық бағыттардағы сыртқы саяси және логистикалық ахуалдың нашарлауы, көмірсутекке әлемдік бағаның қолайсыз конъюнктурасы жатады. Соңғысы жер қойнауын пайдаланушылардың инвестициясына және облыс бюджетінің кірістеріне ықпал етеді.
Құрылымдық тәуекелдер. Тау-кен өндіру өнеркәсібінің үлесіне өнеркәсіп өнімінің 85,9 % және жалпы өңірлік өнімнің шамамен 39 % тиесілі, бұл ретте сала көлемінің 97,1 % Бөрлі ауданында шоғырланған, ал өңдеу өнеркәсібінің өнеркәсіптегі жалпы қосылған құндағы үлесі 13 %-дан аспайды. Сондықтан бір кен орнындағы өндіру ауытқулары ЖӨӨ серпініне толықтай дерлік беріледі.
Инфрақұрылымдық тәуекелдер. Электр желілері мен қосалқы станциялардың тозуы — 78,8%, бұл авариялық қауіп тудырады және жаңа өндірістерді технологиялық қосуды шектейді; жылу және су құбыры желілерінің жағдайына байланысты жылыту маусымынан өту тәуекелдері сақталады. Ұлттық жоба шеңберінде іске асырылып жатқан шаралар тозуды төмендетеді, бірақ болжамды кезеңде тәуекелді толық жоймайды.
Табиғи-климаттық тәуекелдер. Негізгілері — өнімділік пен мал азығы қорына әсер ететін құрғақшылық, көктемгі су тасқыны, орман және дала өрттері. Өртті ерте анықтау жүйелері бұл тәуекелді азайтады, бірақ жоймайды.
Демографиялық және әлеуметтік тәуекелдер. 2025 жылғы көші-қон сальдосы — минус 5 030 адам, негізінен өңіраралық көші-қон есебінен (минус 4 989). Ең көп кетушілік 20–24 жас (минус 757) және 5–9 жас (минус 540) топтарында, бұл жастар мен балалы отбасылардың көшіп кетуін көрсетеді. Денсаулық сақтаудағы (201 дәрігер) және білім берудегі (245 педагог) кадр тапшылығымен қоса алғанда, бұл инвестициялық жобалар үшін білікті жұмыс күшінің ұсынысын шектейді.
Қосымша тәуекел — нақты жалақының төмендеуі: 2025 жылы 94,6 % және 2026 жылғы қаңтар–маусымда 96,2 %. Баға өсімінің номиналды жалақыдан асып түсуі сақталса, тұтынушылық сұраныс пен сауда және қызмет көрсету саласының өсу қарқыны шектеледі.
5-бөлім. Экономикалық өсу факторлары және жоспарлы кезеңге арналған облыстың, ауданның, облыстық маңызы бар қаланың әлеуметтік-экономикалық даму көрсеткіштерінің болжамы
5.1. Облыстың 2027–2029 жылдардағы экономикалық өсу факторлары
Бірінші фактор — Қарашығанақ кен орнындағы өндіруді тұрақтандыру: газды кері айдайтын алтыншы компрессорды іске қосу (алғашқы кері айдау 2026 жылғы маусымда жүзеге асты) қабат қысымын ұстап тұруды және 2026 жылғы құлдыраудан кейін көлемді қалпына келтіруді қамтамасыз етеді.
Екінші фактор — Ақсай қаласында жылына 5 млрд. текше метр газ қуаттылығындағы Қарашығанақ газ өңдеу зауытын салу (QazaqGaz Processing, 2026–2030 жылдар): құрылыстың белсенді кезеңге көшуі құрылыс-монтаж жұмыстарына, жабдыққа, көлік және сервис қызметтеріне сұраныс қалыптастырады.
Үшінші фактор — инвестициялық белсенділік: 2025 жылы негізгі капиталға салынған инвестициялар 16,2 %-ға өсіп, 893,4 млрд. теңгеге жетті, 2026 жылғы қаңтар–шілдеде 13,3 %-ға өсіп, 388,1 млрд. теңге болды, жеке инвестициялардың үлесі — 78,4 %.
Төртінші фактор — энергетика және коммуналдық инфрақұрылымды жаңғырту: ұлттық жоба шеңберіндегі 26,5 млрд. теңгелік жобалар 1 614 км электр желісін реконструкциялауды көздейді, бұл тозуды төмендетеді және 2026–2027 жылдары құрылыс жұмыстарының көлемін қалыптастырады.
Бесінші фактор — ауыл шаруашылығы шикізатын өңдеуді дамыту: сүт-тауар фермалары, бордақылау алаңдары, көкөніс қоймалары және өңдеу өндірістері облыстың азық-түлікпен өзін-өзі қамтуын арттырады және өңдеу өнеркәсібінің ЖҚҚ-сын ұлғайтады.
Алтыншы фактор — ЖӨӨ-нің 35,2 % қамтамасыз ететін және 124,5 мың адамды жұмыспен қамтитын шағын және орта кәсіпкерліктің кеңеюі: ірі жобаларға қызмет көрсету және ішкі сұраныстың өсуі есебінен.
5.2. Облыстың әлеуметтік-экономикалық даму көрсеткіштерінің болжамы
Болжам Қағидаларға 3-қосымшаның 1-нысанына сәйкес жасалды және 2-кестеде келтірілген.
2-кесте. Батыс Қазақстан облысының 2027–2029 жылдарға арналған әлеуметтік-экономикалық даму болжамының негізгі көрсеткіштері
	Көрсеткіш
	2026 жыл (баға)
	2027 жыл
	2028 жыл
	2029 жыл

	ЖӨӨ, млрд. теңге
	5 084,1
	5 460,2
	5 849,2
	6 267,1

	ЖӨӨ-нің нақты өзгерісі, %
	97,5
	101,6
	101,8
	102,2

	Жан басына шаққандағы ЖӨӨ, АҚШ доллары
	14 618
	15 674
	16 767
	17 939

	Ауыл, орман және балық шаруашылығы, млн теңге
	227 550
	248 348
	268 514
	288 948

	өткен жылға %-бен
	102,0
	102,0
	102,0
	102,0

	Өнеркәсіп, млн теңге
	2 115 520
	2 236 506
	2 372 110
	2 523 820

	өткен жылға %-бен
	92,4
	101,3
	101,7
	102,1

	Тау-кен өндіру өнеркәсібі, млн теңге
	1 763 834
	1 852 732
	1 955 743
	2 074 653

	өткен жылға %-бен
	91,0
	101,0
	101,5
	102,0

	Шикі мұнай өндіру, млн тонна
	11,4
	11,5
	11,6
	11,7

	Өңдеу өнеркәсібі, млн теңге
	268 400
	293 039
	318 431
	344 383

	өткен жылға %-бен
	101,0
	103,0
	103,0
	103,0

	Құрылыс, млн теңге
	392 906
	428 975
	463 882
	496 818

	өткен жылға %-бен
	108,0
	103,0
	102,5
	102,0

	Көтерме және бөлшек сауда, млн теңге
	647 477
	706 657
	767 782
	834 311

	өткен жылға %-бен
	101,0
	102,0
	102,5
	103,0

	Көлік және қоймалау, млн теңге
	230 634
	248 139
	267 022
	285 981

	өткен жылға %-бен
	100,5
	101,5
	102,0
	102,0

	Ақпарат және байланыс, млн теңге
	31 053
	33 903
	36 841
	39 843

	өткен жылға %-бен
	102,0
	103,0
	103,0
	103,0

	Халықтың жылдық орташа саны, мың адам
	695,6
	696,7
	697,7
	698,7

	Жұмыс күші, мың адам
	357,2
	367,9
	368,3
	368,3

	Жұмыссыз халық, мың адам
	17,1
	17,1
	17,1
	17,1

	Жұмыссыздық деңгейі, %
	4,8
	4,6
	4,6
	4,6

	Орташа айлық жалақы, теңге
	394 618
	422 241
	449 687
	476 668

	Нақты жалақы индексі, %
	96,7
	100,5
	100,9
	101,0

	Зейнеткерлер саны, мың адам
	104,2
	105,5
	106,9
	108,5


ЖӨӨ. 2026 жылғы баға — 5 084,1 млрд. теңге, нақты өзгерісі 97,5 %; болжамды кезеңде серпіннің өсімі көзделеді: 2027 жылы 101,6 %, 2028 жылы 101,8 %, 2029 жылы 102,2 %, номиналды көлемі — 6 267,1 млрд. теңгеге дейін. Жан басына шаққандағы ЖӨӨ 14 618 АҚШ долларынан 17 939 долларға дейін артады.
Өсім тау-кен өндіру өнеркәсібінің қалпына келуімен қамтамасыз етіледі. 2026 жылғы төмендеу (91,0 %) ресурстық базаның таусылуынан емес, КҚК жүйесі бойынша және Орынбор газ өңдеу зауытының газ қабылдауы бойынша сыртқы шектеулерден туындады. 2026 жылғы маусымда газдың алғаш рет кері айдалуы және алтыншы компрессордың жобалық режимге шығуы 2027 жылдың өзінде өсімін қайта оралуға негіз жасайды. Қосымша үлесті газ өңдеу зауытының құрылысы мен өңдеу өнеркәсібінің жоғары қарқыны қосады.
Ауыл, орман және балық шаруашылығы: жылдық орташа өсім 102,0 %, көлемі 227,6 млрд. теңгеден 288,9 млрд. теңгеге дейін артады. Тұрақты қарқын саланың ауа райына тәуелділігін көрсетеді; өсу көздері — егіс алқабын әртараптандыру, элиталық тұқым, суды үнемдейтін технологиялар.
Өнеркәсіп: 2027 жылы 101,3 %, 2028 жылы 101,7 %, 2029 жылы 102,1 %, көлемі — 2 115,5 млрд. теңгеден 2 523,8 млрд. теңгеге дейін тау-кен өндіру секторының қалпына келуі және өңдеу өнеркәсібінің өсуі есебінен қамтамасыз етеді.
Тау-кен өндіру өнеркәсібі: 2026 жылғы 9,0 % төмендеуден кейін 2027 жылы 101,0 %, 2028 жылы 101,5 %, 2029 жылы 102,0 %; шикі мұнай өндіру 11,4 млн. тоннадан 11,7 млн. тоннаға дейін өседі. Болжам экспорттық бағыттардың жұмыс режимі қалпына келеді және алтыншы компрессор іске қосылғаннан кейін өндіру тұрақтануы есебінен жасалды.
Өңдеу өнеркәсібі: жылдық орташа өсім 103,0 %, көлемі — 268,4 млрд. теңгеден 344,4 млрд. теңгеге дейін; сала өндірістік салалар ішінде ең жоғары тұрақты қарқынды сақтайды.
Құрылыс: 103,0 %, 102,5 % және 102,0 %, көлемі — 392,9 млрд. теңгеден 496,8 млрд. теңгеге дейін; қарқынның баяулауы инфрақұрылымдық және өнеркәсіптік жобалар есебінен қөлемдерді сақтаумен жоғары база әсерін айқындайды.
Көтерме және бөлшек сауда: 102,0 %, 102,5 % және 103,0 %, көлемі — 647,5 млрд. теңгеден 834,3 млрд. теңгеге дейін; жеделдеу халықтың нақты табысының қалпына келуімен байланысты.
Көлік және қоймалау: 2027 жылы 101,5 % және 2028–2029 жылдары 102,0 %, көлемі — 230,6 млрд. теңгеден 286,0 млрд. теңгеге дейін; баяу қарқын саланың экспорттық бағыттарға тәуелділігін және жолаушылар сегментінің қалпына келуін ескереді.
Ақпарат және байланыс: жылдық орташа өсім 103,0 %, көлемі — 31,1 млрд. теңгеден 39,8 млрд. теңгеге дейін төртінші және бесінші буын желілерімен қамтуды кеңейту, ауылдарды талшықты-оптикалық желіге қосу және цифрлық сервистерді дамыту қамтамасыз ету есебінен құрайды.
Демография және еңбек нарығы. Халықтың жылдық орташа саны 695,6 мың адамнан 698,7 мың адамға дейін артады (ерлер — 340,6 мыңнан 342,2 мыңға, әйелдер — 355,0 мыңнан 356,5 мыңға дейін); көші-қон сальдосы теріс болғанымен, шамалы өсімді табиғи өсім қамтамасыз етеді. Жұмыс күші 2027 жылы 357,2 мыңнан 367,9 мың адамға дейін өсіп, 368,3 мың деңгейінде тұрақтанады; жұмыссыз халық 17,1 мың адам деңгейінде сақталады, жұмыссыздық деңгейі 4,8 %-дан 4,6 %-ға дейін төмендейді.
Халықтың табысы. Орташа айлық жалақы 394 618 теңгеден 476 668 теңгеге дейін артады, нақты жалақы индексі 2026 жылғы 96,7 %-дан 2027–2029 жылдары 100,5 %, 100,9 % және 101,0 %-ға дейін қалпына келеді, бұл инфляцияның баяулауы күтілетінін көрсетеді. Зейнеткерлер саны 104,2 мыңнан 108,5 мың адамға дейін өседі.
5.3. Аудандардың және Орал қаласының әлеуметтік-экономикалық даму көрсеткіштерінің болжамы
3-кесте. 2027 жылға аудандар мен Орал қаласы бөлінісіндегі негізгі көрсеткіштердің болжамы
                                                                                                                                                                       млн теңге
	Аудан, қала
	Өнеркәсіп
	Ауыл шаруашылығы
	Құрылыс
	Бөлшек сауда
	Халық, мың адам

	Ақжайық
	4 500,0
	49 578,2
	16 500,0
	3 370,0
	33,5

	Бөкей ордасы
	425,0
	18 150,0
	4 145,4
	659,5
	13,5

	Бөрлі
	3 095 161,6
	16 086,9
	125 026,4
	40 052,5
	56,8

	Жаңақала
	2 156,4
	21 352,0
	25 121,0
	5 378,8
	20,9

	Жәнібек
	1 109,0
	15 709,9
	7 570,1
	1 857,6
	13,4

	Бәйтерек
	135 649,9
	94 300,8
	18 808,7
	13 822,1
	63,7

	Казталов
	2 643,6
	23 344,4
	2 385,0
	6 604,2
	25,4

	Қаратөбе
	203,5
	15 431,6
	3 200,0
	659,9
	12,6

	Сырым
	330,7
	25 561,8
	4 300,0
	1 654,0
	16,2

	Тасқала
	272,4
	20 106,7
	1 179,4
	732,2
	15,4

	Теректі
	25 412,2
	39 507,4
	33 012,1
	14 305,1
	37,9

	Шыңғырлау
	1 176,1
	22 051,1
	1 700,0
	2 777,0
	12,2

	Орал қ.
	413 067,2
	8 095,4
	168 000,0
	727 834,7
	375,3

	Облыс бойынша барлығы
	3 682 107,6
	369 276,2
	410 948,1
	819 707,6
	696,8


Аумақтық шоғырлану. Бөрлі ауданына облыстағы өнеркәсіп өнімінің 83,8% және тау-кен өндіру өнеркәсібінің 97,1%, Орал қаласына өнеркәсіп өнімінің 11,3 %, өңдеу өнеркәсібінің 69,9 %, құрылыс жұмыстарының 37,7 %, бөлшек сауданың 88,6%, көтерме сауданың 89,7% және халықтың 53,5% тиесілі. Екі аумақ жиынтығында өнеркәсіп өнімінің 95,0%-дан астамын қалыптастырады.
Тиісінше облыстық көрсеткіштердің серпінін осы аумақтар айқындайды: Бөрлі ауданы өнеркәсібінің 2026 жылы 89,8% дейін төмендеуі жалпыоблыстық төмендеуді қалыптастырады, ал оның қалпына келуі 2027 жылы 100,0 %-ға, 2028 жылы 102,5 %-ға және 2029 жылы 102,8 %-ға дейін облыстың өсімге қайта оралуын қамтамасыз етеді.
Көш бастаушы аудандар. Өнеркәсіптің ең жоғары қарқыны Орал қаласында (103,8 %, 103,0 % және 104,4 %) және Бәйтерек ауданында (103,8 %, 103,7 % және 103,6 %) қалыптасады: қалада — өңдеу өнеркәсібі есебінен (104,6 %, 103,4 % және 105,1 %), ауданда — тау-кен өндіру секторы, электрмен жабдықтау және өңдеу өндірістері есебінен. Өңдеудің жоғары қарқыны Ақжайық (өндірістер жобалық қуатқа шыққанда 2027 жылы 104,9 % және 2028 жылы 114,0 %) және Казталов (103,6–104,6 %) аудандарында да болжанады. 
Артта қалып отырған аудандар. Ең күрделі серпін Шыңғырлау ауданында: 2026 жылы өнеркәсіп — 64,1 %, құрылыс жұмыстары — 27,8 %, оң қарқынға шығу 2028–2029 жылдарға болжанады. Тасқала және Қаратөбе аудандарында серпін ұстамды: онда өнеркәсіп өнімінің көлемі 0,3 млрд. теңгеден аспайды және сала аудан экономикасына ықпал етпейді.
Аграрлық аудандар. Ауыл шаруашылығының жалпы өнім шығарылымының негізгі көлемі Бәйтерек (25,6%), Ақжайық (13,3%) және Теректі (10,6%) аудандарында шоғырланған. Аудандардың көпшілігінде қарқын — 100,9–102,1%, оны суармалы учаскелердің, сүт-тауар фермаларының және бордақылау алаңдарының іске қосылуы айқындайды; 2027 жылғы ең жоғары қарқын (102,1 %) — Ақжайық, Бөрлі, Жәнібек, Қаратөбе, Сырым, Тасқала, Теректі және Шыңғырлау аудандарында.
Жалақы. Саралану салалық құрылымға байланысты: 2026 жылы Бөрлі ауданында — 765 303 теңге, Орал қаласында — 365 991 теңге, Ақжайық ауданында — 244 273 теңге (айырмашылық 3,1 есе). 2029 жылға қарай — тиісінше 924 427 теңге, 442 089 теңге және 295 063 теңге; арақатынас сақталады, бұл аумақтардың қалыптасқан мамандануының тұрақтылығын көрсетеді.
Демография. Халық санының өсуін тек Орал қаласы (372,4 мыңнан 381,2 мың адамға дейін) және оған іргелес Бәйтерек ауданы (63,1 мыңнан 65,0 мыңға дейін) қамтамасыз етеді. Қалған 11 ауданда қысқару болжанады, ең айқыны — Ақжайық (33,9 мыңнан 32,5 мыңға дейін), Казталов (25,7 мыңнан 24,6 мыңға дейін) және Сырым (16,4 мыңнан 15,8 мыңға дейін) аудандарында. Бұл көші-қонның қалаларға қарай бағытталуына сай келеді.
6-бөлім. Жоспарлы кезеңге арналған облыстың бюджет параметрлерінің болжамы
Облыстың 2027–2029 жылдарға арналған бюджет параметрлерінің болжамы Қазақстан Республикасының қолданыстағы бюджет және салық заңнамасына, болжамды макроэкономикалық көрсеткіштерге және облыстың әлеуметтік-экономикалық дамуының негізгі бағыттарына сәйкес қалыптастырылды.

Кірістер болжамын қалыптастыру кезінде 2026 жылғы бюджеттің күтілетін орындалу нәтижелері, түсімдердің ағымдағы серпіні, салық базасының жай-күйі, сондай-ақ бюджет кірістерін қалыптастыруға әсер ететін негізгі факторлар ескерілді.

Облыс бюджетінің кірістері

                                                                                                                    млн теңге

	Көрсеткіштер
	2026 ж.
	2027 ж.
	2028 ж.
	2029 ж.

	
	баға
	болжам

	Кірістер (трансферттерді есепке алмағанда)
	277 473,8
	302 841,7
	341 478,7
	256 038,5

	     салықтық түсімдер
	262 050,8
	292 517,4
	330 483,6
	243 169,9

	     салықтық емес түсімдер
	3 590,3
	1 780,3
	2 025,3
	1 559,3

	     негізгі капиталды сатудан

     түсетін түсімдер
	9 143,2
	3 666,1
	3 890,5
	3 068,5


Облыс бюджетінің трансферттерді есепке алмағанда кірістері 2027 жылы 302,8 млрд. теңге, 2028 жылы – 341,5 млрд. теңге, 2029 жылы – 256,0 млрд. теңге көлемінде болжануда.

2027 жылы 2026 жылғы бағалаумен салыстырғанда кірістер көлемі 25,4 млрд. теңгеге немесе 9,1%-ға ұлғаяды. 2028 жылы 2027 жылмен салыстырғанда кірістер 38,6 млрд. теңгеге немесе 12,8%-ға өседі. 2029 жылы 2028 жылмен салыстырғанда кірістер көлемінің 85,4 млрд. теңгеге немесе 25,0%-ға төмендеуі болжануда.

Бюджет кірістерінің негізгі бөлігін салықтық түсімдер құрайды. Олардың көлемі 2027 жылы 292,5 млрд. теңге, 2028 жылы – 330,5 млрд. теңге, 2029 жылы – 243,2 млрд. теңге мөлшерінде болжануда.

Салықтық түсімдердің өткен жылға қатысты өсу қарқыны 2027 жылы 111,6%, 2028 жылы – 113,0%, 2029 жылы – 73,6% құрайды.

2027–2028 жылдары салықтық түсімдердің ұлғаюы салық базасының кеңеюі, еңбекақы қорының өсуі, іскерлік белсенділіктің артуы және облыс экономикасының негізгі салаларындағы өндіріс көлемінің ұлғаюы есебінен қамтамасыз етіледі.

Жеке табыс салығы мен әлеуметтік салық бойынша түсімдердің өсуі экономикалық белсенділіктің күтілетін артуы аясында экономика салаларындағы еңбекақы қорының ұлғаюымен қамтамасыз етіледі.

Корпоративтік табыс салығы және басқа да негізгі салықтық түсімдердің серпіні кәсіпорындардың қаржылық қызметінің нәтижелеріне, өнім өндіру және өткізу көлемдеріне, инвестициялық белсенділікке және жалпы экономикалық конъюнктураға байланысты болады.

2029 жылға арналған кірістер болжамы 2026 жылғы бюджеттің кіріс бөлігінің күтілетін орындалуын, түсімдердің ағымдағы серпінін, салық базасының жай-күйін және оның болжамды өсу қарқынын ескере отырып қалыптастырылды.

2027–2029 жылдарға арналған салықтық емес түсімдердің болжамы Қазақстан Республикасының қолданыстағы бюджет заңнамасын және салықтық емес кірістердің тиісті көздері бойынша күтілетін түсімдерді ескере отырып қалыптастырылды.

Салықтық емес түсімдердің көлемі 2027 жылы 1,8 млрд. теңге, 2028 жылы – 2,0 млрд. теңге, 2029 жылы – 1,6 млрд. теңге мөлшерінде болжануда.

Негізгі капиталды сатудан түсетін түсімдер мемлекеттік мүлік пен жер учаскелерін өткізудің күтілетін көлемдерін ескере отырып болжанады және 2027 жылы 3,7 млрд. теңгені, 2028 жылы – 3,9 млрд. теңгені, 2029 жылы – 3,1 млрд. теңгені құрайды.

2027–2029 жылдарға арналған бюджет кірістерінің болжамды параметрлері алдын ала болып табылады және макроэкономикалық көрсеткіштердің, салықтық түсімдер серпінінің және кіріс базасын қалыптастыруға әсер ететін басқа да факторлардың өзгеруін ескере отырып, заңнамада белгіленген тәртіппен нақтылануға жатады.

Орта мерзімді кезеңде жүргізілетін шығыстар саясаты облыстың әлеуметтік-экономикалық дамуының басым бағыттарын іске асыруға, бюджет шығыстарының тиімділігі мен нәтижелілігін арттыруға, сондай-ақ оларды түпкілікті нәтижелерге қол жеткізуге бағдарлауға бағытталатын болады.

Шығыстарды жоспарлау кезінде мемлекеттік көрсетілетін қызметтердің қолжетімділігі мен сапасын қамтамасыз етуге, әлеуметтік және инженерлік инфрақұрылымды дамытуға, экономиканың басым салаларын қолдауға және бюджет қаражатын тиімді пайдалануға негізгі назар аударылатын болады.

Республикалық бюджеттен берілетін бюджеттік субвенциялардың болжамды көлемдерін ескере отырып, облыс бюджетінің шығыстары 2027 жылы 586,1 млрд. теңге, 2028 жылы – 668,0 млрд. теңге, 2029 жылы – 717,4 млрд. теңге көлемінде болжануда.

Осылайша, орта мерзімді кезеңде бюджеттің теңгерімділігін қамтамасыз ету, бюджет шығыстарының тиімділігін арттыру және олардың облыстың әлеуметтік-экономикалық дамуының басым бағыттарына сәйкестігін қамтамасыз ету көзделеді.

Облыстың 2027–2029 жылдарға арналған бюджет параметрлерінің болжамы 2-қосымшада келтірілген.

